สวัสดีค่ะ คือเมื่อตอนเย็น ถ่ายอุจาระ ออกมาเป็นก้อน เช็ดก้นแล้วมีสีเลือดแดงจางๆ ปน แล้วตะกี้รู้สึกปวดท้องเลยไปถ่าย ท้องเสีย ถ่ายเป็นน้ำ มีเลือดแดงจางๆปนอีกอ่ะค่ะ แต่เมื่อเย็นรับประทานของเผ็ดรู้สึกร้อนๆในท้อง ไม่ทราบว่าเกี่ยวกันไหม /หรือติดเชื้อท้องเสียทำให้มีเลือดได้ ขอบมากค่ะ
สวัสดีค่ะ อาการถ่ายอุจจาระแล้วมีเลือดปริมาณเล็กน้อยปน สาเหตุอาจเกิดจาก1. ริดสีดวงทวารภายใน เมื่อออกแรงเบ่งอุจจาระ หรืออุจจาระแข็งแล้วครูดกับหลอดเลือดของริดสีดวงทวาร หลอดเลือดก็จะแตกออกทำให้มีเลือดออก โดยจะเป็นเลือดสีแดงสดหยดออกมาพร้อมกับอุจจาระหรือหลังถ่ายอุจจาระ ไม่มีอาการปวดรูทวาร ซึ่งสาเหตุ ได้แก่ การมีท้องผูกเป็นประจำ การชอบเบ่งถ่าย นั่งอุจจาระนาน ใช้ยาสวนบ่อย น้ำหนักตัวมาก เป็นต้น2. แผลปริขอบทวารหนัก เกิดจากก้อนอุจจาระมีขนาดใหญ่ หรือแข็ง ต้องออกแรงเบ่งมาก ก้อนอุจจาระอาจไปครูดกับเยื่อบุของทวารหนัก ทำให้เกิดเป็นแผล ซึ่งมักมีเลือดสีแดงสดติดออกมากับก้อนอุจจาระหรือติดกระดาษที่ใช้เช็ดก้น และมักมีอาการปวดหรือเจ็บรูทวารหนักร่วมด้วยสำหรับสาเหตุจากลำไส้อักเสบติดเชื้อแบบเฉียบพลัน ก็อาจทำให้มีถ่ายอุจจาะมีเลือดปนได้ แต่ก็จะมีถ่ายอุจจาะเหลวร่วมด้วย รวมถึงปวดท้อง มีไข้ คลื่นไส้ อาเจียน เป็นต้น ดังนั้น หากก่อนหน้าที่จะมีท้องเสีย ได้ถ่ายอุจจาระเป็นก้อนปกติก่อน แล้วมีเลือดติดอยู่ที่ทวารหนัก ก็ไม่น่าเกิดจากลำไส้อักเสบติดเชื้อค่ะอย่างไรก็ตาม หากในตอนนี้ มีอาการของท้องเสีย ก็อาจทำให้อาการของโรคริดสีดวงทวารหรือแผลปริขอบทวารหนักเป็นมากขึ้นได้ ซึ่งก็อาจทำให้มีอากรถ่ายแล้วมีเลือดปนต่อเนื่องไปได้ ดังนั้น ควรรีบรักษาอาการท้องเสียให้หายโดยเร็ว โดยควรดื่มน้ำเปล่ามากๆ และดื่มน้ำเกลือแร่ร่วมด้วย ทานเฉพาะอาหารอ่อน อาหารที่ย่อยง่าย รสไม่จัด ไม่เผ็ด ไม่มัน และอาจทานคาร์บอนเพื่อช่วยในการดูดซึมสารพิษ เป็นต้นหากอาการท้องเสียไม่ดีขึ้น หรือหายแล้ว แต่ยังคงมีถ่ายอุจจาระแล้วมีเลือดปน หรือมีเจ็บรูทวารมาก ก็ควรไปพบแพทย์เพื่อตรวจค่ะ